Пернишки инспектори се включиха в проверките по морските курорти в страната | Новините днес и утре
Пернишки инспектори се включиха в проверките по морските курорти в страната
Както всяка година, така и тази екип от двама инспектори от Дирекция”Инспекция по труда” в Перник се включи в масовите проверки по морските ни курорти. Това информираха от Инспекцията по труда в Перник.
От 8.07.2019 г., екипите на Инспекцията по труда в морските курорти се подсилват с командировани инспектори от други области на страната с цел засилване на контрола по време на активния летен сезон. Обектите със сезонен характер се проверяват активно от началото на юни, но от инспектори по труда от областните дирекции. През месеците юли и август по традиция те се подсилват с допълнителни екипи от други области предвид ръста на наетите и на обектите на контрол. По данни на НСИ за 2018 г. наетите в областите с морски курорти са се увеличили с почти 33 000 души през месец юли спрямо месец април.
Обектите със сезонен характер са идентифицирани като рискови, тъй като често при сезонната заетост се нарушават разпоредбите, регламентиращи законосъобразното наемане на работници и служители, по работното време и заплащането. Поради краткостта на заетостта не са редки случаите, в които рядко се инвестира и в безопасни условия на труд. Изграждането за кратко време на сезонни преместваеми обекти също крие сериозни рискове за живота и здравето на работещите. Именно при изграждането на такъв обект в самото начало на сезона загина работник в следствие на поражение от електрически ток.
ИА ГИТ напомня, че наемането на непълнолетни лица става само след разрешение от Агенцията, което важи за конкретното работно място, за което е поискано, и за работодателя, с който е сключен договорът. Заявлението може да бъде подадено и по електронен път. Срокът за произнасяне при представяне на пълен комплект документи е 7 работни дни. Документите, които се изискват, са идентични с тези, които трябва да бъдат подготвени за всяко работно място, независимо дали на него е назначено непълнолетно лице или пълнолетно. Разликата е, че при наемане на непълнолетно лице те се представят предварително в Дирекция „Инспекция по труда“ по местонахождение на работното място, а при наемане на пълнолетен работник – при проверка.
При наемане на лица от трети държави работодателите следва да знаят, че наетите трябва да имат право на достъп до пазара на труда у нас. Редът за наемане на чужденци от трети страни е регламентиран в Закона за трудовата миграция и трудовата мобилност, както и в Правилника за прилагането му. Компетентният орган за осигуряването на достъп до пазара на труда е Агенцията по заетостта. Работодателите са длъжни да уведомят Главна инспекция по труда в седемдневен срок от действителното започване на работа на чужденеца. Целта е да бъде следено полагането на труд от тези лица, условията, при които работят, и да се проследи напускането им след изтичане на срока на разрешението.
Назад: Работещите във „Феромагнит” излизат в летен платен отпуск
Напред: Парите от издадените 330 килограма капачки отиват в помощ на Детското отделение в Перник